भारतीयों पर हर महीने 1 हजार हेट क्राइम बढ़े, यह पिछले साल से 26% ज्यादा
Racist British unhappy with Sunak becoming Prime Minister in Britain – 1 thousand hate crimes against Indians increased every month, this is 26% more than last year
ब्रिटेन में भारतीयों के बढ़ते दबदबे से श्वेत नस्लवादी अंग्रेज परेशान हो रहे हैं। भारतवंशी ऋषि सुनक के ब्रिटेन में प्रधानमंत्री बनने के बाद से नस्लवाद समर्थक अंग्रेज गुटों का मानना है कि पहले से ही रुतबा जमा चुके भारतीय और मजबूत हो रहे हैं। इससे भारतीयों के खिलाफ हेट क्राइम बढ़ रहा है। ब्रिटिश पुलिस के अनुसार भारतीयों के खिलाफ मार्च 2022 से मार्च 2023 में हेट क्राइम के 58,557 मामले हुए।
ऋषि सुनक के PM बनने से पहले यानी मार्च 2022 से अक्टूबर 2022 में भारतीयों के खिलाफ आठ महीने में हेट क्राइम के 32,789 मामले, यानी हर महीने लगभग चार हजार मामले हुए। जबकि सुनक के PM बनने के बाद अक्टूबर 2022 से मार्च 2023 तक के 5 महीनों में 25,768 मामले हुए, यानी हर महीने पांच हजार मामले हुए। वैसे ब्रिटेन में नस्लीय समुदायों के खिलाफ हेट क्राइम के कुल 1,08,833 मामले हुए। ये पिछले साल की तुलना में 26% अधिक हैं।
वेल्स सरकार दे रही एंटी हेट क्राइम रोकने की ट्रेनिंग, फंड भी बनाया
वेल्स सरकार ने हेट क्राइम को रोकने के लिए बड़ी कवायद शुरू की है। यहां एंटी हेट क्राइम ट्रेनिंग के लिए एक अलग फंड बनाया है। इसके जरिए सरकार मकान मालिकों को हेट क्राइम से निपटने की ट्रेनिंग देगी। ब्रिटिश सरकार ने ऐसा कोई कदम अब तक नहीं उठाया है।
भारतवंशी गृहमंत्री, फिर भी रोक नहीं
ब्रिटेन की गृहमंत्री भारतीय मूल की सुएला ब्रेवरमैन हैं। इसके बावजूद भारतवंशियों के खिलाफ हेट क्राइम के मामलों पर रोक नहीं लग पा रही है। इसका बड़ा कारण कंजरवेटिव पार्टी की ओर से प्रवासियों के खिलाफ शुरू की गई कड़ी नीतियां हैं। सरकार की ओर से ब्रेग्जिट का समर्थन करने के कारण प्रवासियों को आसानी से यहां बसने नहीं दिया जा रहा है। इससे श्वेत कट्‌टरपंथी भारतीयों सहित अन्य एशियाई लोगों का विरोध करते हैं।
श्वेत कट्टरपंथियों का मत: ब्रिटिश होने के लिए श्वेत होना जरूरी है
ऋषि सुनक के प्रधानमंत्री बनने का यूं तो अधिकांश समुदायों ने स्वागत किया, लेकिन श्वेत कट्टरपंथी अब भी सुनक के प्रधानमंत्री बनने के खिलाफ हैं। प्रतिष्ठित ब्रिटिश फर्म इप्सो के एक सर्वे के अनुसार 8 फीसदी श्वेत कट्‌टरपंथियों का अब भी ये मत है कि असल ब्रिटिश होने के लिए श्वेत होना जरूरी है। 9 फीसदी का मानना है कि उन्हें किसी भारतीय का ब्रिटेन का प्रधानमंत्री होना सुहाता नहीं है।